РЕПУБЛИКА СРБИЈА

*Г р а д Б е о г р а д*

Градска општина Младеновац

Комисија за спровођење поступка јавне набавке

Број: 03.05.404-61/2018

Дана: 10.10.2018. године

На основу члана 63. став 1. и 5. и члана 54. став 12. тачка 1) Закона о јавним набавкама ("Службени гласник РС", бр. 124/2012, 14/2015 и 68/2015), Комисија за спровођење поступка јавне набавке образована Решењем председника градске општине Младеновац бр. 03.05.404-61/2018 од 31.8.2018. године, врши:

**ИЗМЕНЕ И ДОПУНЕ КОНКУРСНЕ ДОКУМЕНТАЦИЈЕ**

**за јавну набавку извођења радова на изградњи монтажних објеката са пројектовањем**

**на територији ГО Младеновац ("кључ у руке"), ОП-JН бр. 3.5/2018**

 Комисија за спровођење предметног поступка јавне набавке, врши измену конкурсне документације, на следећи начин:

 **I** У оквиру поглавља II - Врста, техничке карактеристике (спецификације), ... под тачком 2.5 Обавезе извођача и наручиоца, у оквиру "обавеза извођача", врши се измена:

 1) у претпоследњем ставу **мења се реченица**: "- Да достави оверену и потписану гаранцију на занатске радове минимум 2 године од дана примопредаје објеката;" тако да иста сада гласи:

 - Да гарантује за квалитет изведених радова у року од 2 године од дана извршене примопредаје достављањем финансијског обезбеђења за отклањање недостатака у гарантном року (бланко сопствена меница).

 2) у последњем ставу **брише се** **реченица**: "- Да достави оверену и потписану гаранцију на конструкцију објеката минимум 20 година од дана примопредаје објеката.".

 **II** У оквиру поглавља IV - Модел уговора, мења се члан 8. уговора, тако што се на исти начин мења претпоследња реченица у оквиру сатава 1. овог члана : - Да достави оверену и потписану гаранцију на занатске радове минимум 2 године од дана примопредаје објеката;" тако да иста сада гласи:

 - Да гарантује за квалитет изведених радова у року од 2 године од дана извршене примопредаје радова, достављањем финансијског обезбеђења за отклањање недостатака у гарантном року у складу са чланом 9. уговора.

 Последња реченица у ставу 1. овог члана уговора се брише.

 **III** Наручилац продужава рок за подношење понуда за додатних 8 дана рачунајући од дана првобитно предвиђеног рока за подношење, односно отварање понуда, тако да ће поступак јавног отварања понуда бити спроведен дана **19.10.2018. године у 12,15 часова**.

 Понуде су благовремене ако буду достављене наручиоцу **до 19.10.2018. године до 12,00 часова**.

 **IV** Молимо понуђаче да своју понуду припреме у складу са овом изменом конкурсне документације.

 **V** Уколико у међувремену неко од понуђача достави понуду по првобитној конкурсној документацији, исте се неће узети у разматрање.

 Комисија ће ценити само оне понуде које буду у складу са овом изменом конкурсне документације.

 Ова измена чини саставни део конкурсне документације и понуђачи су дужни да је приложе у оквиру своје понуде.

 **VI** Наручилац у прилогу 1 доставља измењен модел уговора о јавној набавци.

Прилог 1 - измењен модел уговора о јавној набавци

**VI - МОДЕЛ УГОВОРА**

**О ЈАВНОЈ НАБАВЦИ ИЗВОЂЕЊА РАДОВА НА ИЗГРАДЊИ**

**МОНТАЖНИХ ОБЈЕКАТА СА ПРОЈЕКТОВАЊЕМ**

**НА ТЕРИТОРИЈИ ГО МЛАДЕНОВАЦ**

Овај уговор је закључен између:

 1. Градске општине Младеновац, ул. Јанка Катића бр. 6, 11400 Младеновац, ПИБ: 102152909, Матични број: 07049234, коју заступа председник градске општине Младеновац Владан Глишић (у даљем тексту: Наручилац)

 2. \_\_\_\_\_\_\_\_\_\_\_\_\_\_\_\_\_\_ из \_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_

бр. \_\_\_, ПИБ: \_\_\_\_ , матични број: \_\_\_\_\_\_\_\_\_\_\_\_\_\_\_\_\_, кога заступа \_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_ (у даљем тексту: Извођач радова)

 који наступа са понуђачима из групе понуђача/са подизвођачима\*\*:

а) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

б) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*\*\*понуђач који учествује у групи понуђача прецртати „са подизвођачима“, а ако наступа са подизвођачима прецртати „са понуђачима из групе понуђача“.*

Члан 1.

 Уговорне стране сагласно констатују:

- да је Наручилац, сагласно Закону о јавним набавкама, спровео отворен поступак јавне набавке извођења радова на изградњи монтажних објеката са пројектовањем на територији ГО Младеновац, ОП-ЈН бр. 3.5/2018, са циљем закључивања уговора о јавној набавци;

 - да је Извођач радова доставио Понуду број \_\_\_\_\_\_\_\_\_\_\_\_/2018 од \_\_.\_\_.2018. године, заведена код Наручиоца под бр. \_\_\_\_\_\_\_\_\_\_\_\_ /2018 од \_\_.\_\_.2018. године, која чини саставни део овог уговора (у даљем тексту: Понуда Извођача радова);

- да је Наручилац донео Одлуку о додели уговора бр. 03.05.404-61/2018 од \_\_.\_\_.2018. године, којом је доделио уговор Извођачу радова.

**ПРЕДМЕТ**

Члан 2.

 Извођач радова се обавезује да изведе радове на изградњи монтажних објеката са пројектовањем на територији ГО Младеновац, у свему према Понуди Извођача радова, техничким карактеристикама предмета и условима из конкурсне документације.

 Извођач радова се обавезује да радове који су предмет овог уговора, као и пратећу услгу пројектовања, изведе у свему према прописима, стандардима, техничким нормативима и нормама квалитета који важе за ову врсту радова, односно услуга.

**ЦЕНА**

Члан 3.

 Укупна вредност уговора износи \_\_\_\_\_\_\_\_\_\_\_\_\_\_\_\_\_ динара без ПДВ-а.

 Износ ПДВ-а по стопи од 20% биће интерно обрачунат и плаћен од стране Наручиоца у складу са чланом 10. став 2. тачка 3) Закона о порезу на додату вредност за вредност радова.

 Јединачне цене дате у понуди су фиксне. Уговорне стране овим уговором искључују сваку могућност повећања фиксно уговорених јединичних цена.

**НАЧИН ПЛАЋАЊА**

Члан 4.

 Уговорне стране су сагласне да се плаћање по овом уговору изврши на следећи начин:

 1) аванс у износу од 30 % од укупне уговорене вредности радова, у року од 5 дана по испостављању авансне ситуације;

 2) остатак у износу од 70%, по испостављеним привременим ситуацијама и окончаној ситуацији, у року од 30 дана од дана овере ситуације од стране надзорног органа, с тим што окончана ситуација мора износити минимум 10% (десет процената) од уговорене вредности.

 Комплетну документацији неопходну за оверу окончане ситуације, односно листове грађевинске књиге, одговарајуће атесте за уграђени материјал и другу документацију, Извођач радова доставља стручном надзору који ту документацију чува до примопредаје и коначног обрачуна, у супротном се неће извршити плаћање тих позиција, што Извођач радова признаје без права приговора.

 Наручилац је дужан да уплату изврши на рачун Извођача радова број \_\_\_\_\_\_\_\_\_\_\_\_\_\_\_\_\_\_\_\_ отворен код \_\_\_\_\_\_\_\_\_\_\_\_\_\_ банке.

**РОК ИЗВРШЕЊА**

Члан 5.

 Извођач радова се обавезује да:

 - у року од 20 дана изради идејна решења, рачунајући од дана закључења уговора;

 - у року од 20 дана изради пројекте за грађевинску дозволу, рачунајући од дана прибављања локацијских услова;

 - у року од 30 дана изради пројекте за извођење, рачунајући од дана прибављања грађевинске дозволе.

 - у року од 90 дана заврши радове, рачунајући од дана увођења у посао који се констатује уписом у грађевински дневник.

 Утврђени рокови су фиксни и не могу се мењати без сагласности Наручиоца.

 Уколико Извођач радова не достави пројекте у уговореном року, односно не отклони недостатке у року и на начин предвиђен чланом 8. уговора, Наручилац има право на накнаду претрпљене штете која услед тога настане и право да уновчи меницу за добро извршење посла, а у сваком случају има право на уговорну казну из члана 6. овог уговора.

 Извођач радова има право на продужење рока у случају када је ванредним околностима које се нису могле предвидети (поплава, земљотрес, неповољни временски услови и сл.), спречен да радове изведе у предвиђеном року.

 Наручилац одлучује да ли ће и за колико продужити рок за завршетак радова у року од 3 дана од дана када је Извођач радова затражио од Наручиоца да одлучи о продужењу рока. Уколико Извођач радова пропусти да достави благовремено упозорење о кашњењу или не сарађује у смислу решавања овог кашњења, кашњење изазвано овим пропустом се неће разматрати приликом одређивања новог рока за завршетак радова.

 Захтев за продужење рока за извршење радова, Извођач радова писмено подноси надзорном органу у року од једног дана од сазнања за околност, а најкасније десет дана пре истека коначног рока за завршетак радова. Уговорени рок је продужен када уговорене стране о томе постигну писмени споразум и закључе анекс уговора, а на предлог надзорног органа.

 У случају да Извођач радова касни, обавезан је да уведе у рад више извршилаца и опреме, без права на захтевање повећаних трошкова или посебне накнаде.

 Ако Извођач радова падне у доцњу са извршењем радова, нема право на продужење уговореног рока због околности које су наступиле у време доцње.

**УГОВОРЕНА КАЗНА**

Члан 6.

 Уколико Извођач радова не заврши радове у уговореном року, дужан је да плати Наручиоцу уговорену казну у висини 2 ‰ ( два промила) од укупно уговорене вредности без ПДВ-а за сваки дан закашњења, с тим што укупан износ не може бити већи од 10 % (десет процената) од уговорене вредности без ПДВ-а.

 Наплата уговорне казне ће се извршити умањењем у окончаној ситуацији.

 Ако је штета коју је претрпео Наручилац услед неуредног или неблаговременог испуњења уговорних обавеза Извођача радова већа од уговорене казне, Наручилац ће захтевати, поред уговорене казне, накнаду штете која прелази износ уговорене казне и има право да, након писменог обавештења Извођача радова, о стварно насталој штети уради следеће:

 - активирањем менице за добро извршење посла;

 - раскине уговор.

**ОБАВЕЗЕ НАРУЧИОЦА**

Члан 7.

 Наручилац се обавезује:

 - Да изврши плаћање таксе за ЦЕОП;

 - Да овласти извођача да поднесе захтеве и поступа пред органом управе ГО Младеновац у поступку обједињене процедуре;

 - Да извођачу достави предложену скицу зграде Месне заједнице и народне кухиње;

 - Да сноси трошкове прикљукча на водоводну, канализациону и електроенергетску мрежу;

 - Да сноси трошкове техничког прегледа објекта.

 - да изврши уплате сходно члану 4.овог уговора.

**ОБАВЕЗЕ ИЗВОЂАЧА РАДОВА**

Члан 8.

 Обавезе Извођача радова су:

 - Да прибави ажурну геодетску подлогу оверену од стране овлашћене организације;

 - Да изради идејна решења и пројекте на ажурној геодетској подлози и достави их инвеститору, идејна решења у дигиталном облику – на CD-у и у аналогном облику у по 2 примерка, у року од 20 дана од дана закључења уговора, пројекте за грађевинску дозволу у дигиталном облику – на CD-у и у аналогном облику у по 2 примерка у року од 20 дана од дана прибављања локацијских услова, а пројекте за извођење у дигиталном облику – на CD-у и у аналогном облику у по 4 примерка у року од 30 дана од дана прибављања грађевинске дозволе;

 - Да прибави геодетски снимак изграђених темеља од стране овлашћене организације;

 - Да поступа пред надлежним органом управе ГО Младеновац у поступку обједињене процедуре и приложи сву неопходну документацију у складу са законом и подзаконским актима;

 - Да отклони евентуалне примедбе инвеститора и органа надлежног за издавање грађевинске дозволе на идејна решења, пројекте и другу документацију у року од 10 дана од дана достављања истих;

 - Да изгради монтажне објекте по систему "кључ у руке са темељом" и преда их инвеститору у року од 90 дана од дана подношења пријаве радова надлежном органу са рушењем постојећег објекта означеног бројем 4 - БРГП 157 m2 на к.п. бр. 3410/1 КО Младеновац варош, утоваром и одвозом шута на депонију;

 - Да пре почетка радова потпише пројекат за извођење;

 - Да решењем одреди одговорног извођача радова на градилишту и исто достави наручиоцу;

 - Да обезбеди превентивне мере за безбедан и здрав рад, у складу са законом;

 - Да поднесе органу који је издао грађевинску дозволу изјаву о завршетку израде темеља и о завршетку објекта у конструктивном смислу;

 - Да уз изјаву о завршетку израде темеља приложи геодетски снимак изграђених темеља, у складу са прописима којима је уређено извођење геодетских радова;

 - Да изводи радове према документацији на основу које је издата грађевинска дозвола, односно пројекту за извођење, у складу са прописима, стандардима, укључујући стандарде приступачности техничким нормативима и стандардима квалитета који важе за поједине врсте радова, инсталација и опреме; да организује градилиште на начин којим ће обезбедити приступ локацији, обезбеђење несметаног одвијања саобраћаја, заштиту околине за време трајања грађења; да обезбеђује сигурност објекта, лица која се налазе на градилишту и околине (суседних објеката и саобраћајница); да обезбеђује доказ о квалитету извршених радова, односно уграђеног материјала, инсталација и опреме; води грађевински дневник, грађевинску књигу и обезбеђује књигу инспекције; да обезбеђује објекте и околину у случају прекида радова; на градилишту обезбеди уговор о грађењу, решење о одређивању одговорног извођача радова на градилишту и пројекат за извођење, односно документацију на основу које се објекат гради;

 - Да гарантује за квалитет изведених радова у року од 2 године од дана извршене примопредаје радова, достављањем финансијског обезбеђења за отклањање недостатака у гарантном року у складу са чланом 9. уговора.

**ФИНАНСИЈСКО ОБЕЗБЕЂЕЊЕ**

Члан 9.

 Извођач радова се обевезује да даном потписивања уговора, преда Наручиоцу:
 - **за повраћај аванса** оригинал бланко сопствену (соло) меницу са клаузулом "на први позив" и "без протеста" и менично овлашћење на целокупан износ аванса без ПДВ-а, и роком важења најкраће до правдања аванса - потписану од стране овлашћеног лица за заступање и картоном депонованих потписа, као и копију овереног захтева за регистрацију менице.

 - **за добро извршење посла** оригинал бланко сопствену (соло) меницу са клаузулом "на први позив" и "без протеста" и менично овлашћење у висини од 10% од укупне вредности уговора без ПДВ-а, са роком важности који је 30 (тридесет) дана дужи од уговореног рока за завршетак предметних радова - потписану од стране овлашћеног лица за заступање и картоном депонованих потписа, као и копију овереног захтева за регистрацију менице, с тим да евентуални продужетак рока за завршетак радова има за последицу и продужење рока важења меничног овлашћења, за исти број дана за који ће бити продужен рок за завршетак радова.

 Извођач радова се обевезује да на дан примопредаје радова преда Наручиоцу:

 - **за отклањање недостатака у гарантном року** бланко сопствену меницу (соло меницу) регистровану, уредно оверену и потписану од стране овлашћеног лица и менично овлашћење за попуну у висини од 10% укупне вредности уговора без ПДВ-а, са клаузулом "без протеста" и "по виђењу" на име отклањања недостатака у гарантном року и картон депонованих потписа који је издат од стране пословне банке.

 Меница за отклањање недостатака у гарантном року мора да важи још 10 (десет) дана од дана истека гарантног рока.

**ГАРАНТНИ РОК**

Члан 10.

 Извођач радова за квалитет изведених радова гарантује у трајању од 2 (две) године, рачунајући од дана извршене примопредаје извршених радова.

 Извођач радова је дужан да у току гарантног рока, на први писани позив наручиоца, отклони о свом трошку све грешке које се односе на уговорени квалитет извршених радова, уграђени материјал, а који нису настали неправилном употребом, као и сва оштећења проузрокована овим недостацима.

 Ако Извођач радова не приступи извршењу својих обавеза из претходног става у року од 5 дана по пријему писаног позива од стране Наручиоца, Наручилац је овлашћен да за отклањање грешке ангажује друго правно или физичко лице, на терет Извођача радова.

**ПРИМОПРЕДАЈА ИЗВРШЕНИХ РАДОВА**

Члан 11.

 Извођач радова по завршетку радова који су предмет овог уговора обавештава Наручиоца и надзорни орган да су радови извршени, а дан завршетка се уписује у грађевински дневник.

 Примопредаја радова биће извршена записнички од стране комисије састављене од представника Наручиоца и Извођача радова, у року од пет дана од дана пријема захтева Извођача.

 Извођач радова се обавезује да ће отклонити све евентуалне недостатке констатоване комисијским записником о прегледу и пријему у примереном року који му одреди Наручилац.

 Уколико наведене грешке Извођач радова не почне да отклања у року од 5 дана и ако их не отклони у примереном року који му је одредио Наручилац, Наручилац има право да наплати меницу за добро извршење посла.

 Уколико извођач радова не отклони у примереном року недостатке који су утврђени приликом пријема изведених радова, Наручилац ће на терет извођача отклањање недостатака уступити трећем лицу. При томе је Наручилац дужан да поступа као добар привредник.

**ОДШТЕТА**

Члан 12.

 Извођач радова је дужан да накнади штету коју он или његови радници начине приликом извршења радова на објектима и инсталацијама, као и штету коју причине трећим лицима.

 Извођач радова је дужан да обезбеди Наручиоца од свих губитака и потраживања због повреда или штета нанетих било ком лицу или имовини, који могу да се појаве при извођењу радова и накнадиће му штету за сва потраживања, трошкове и издатке настале по том основу.

**РАСКИД УГОВОРА**

Члан 13.

 Свака уговорна страна има право на једнострани раскид овог уговора у свим случајевима предвиђеним Законом о облигационим односима, а нарочито:

 -ако Извођач радова одустане од уговора,

 -ако Извођач радова не изради у складу са уговором техничку документацију или не добије потребне сагласности на техничку документацију из разлога које сам скриви;

 -ако Извођач радова одбије да потпише записник о увођењу у посао;

 -ако Извођач радова без оправданог разлога пропусти да почне радове или задржава напредовање радова и у року од 5 дана пошто је добио у писаној форми од Наручиоца упозорење да настави,

 -ако Извођач радова у року од 5 дана не поступи по налогу Наручиоца и/или надзорног органа да отклони неки уочени недостатак што утиче на правилно извођење радова или рок извођења;

 -ако Извођач радова, упркос претходном упозорењима Наручиоца у писаној форми, пропустио да изведе радове у складу са уговом или стално или свесно занемарује да изврши своје обавезе по овом уговору;

 - ако је Извођач радова увео подизвођача без сагалсности Наручиоца;

 - ако Извођач радова уграђује материјал који нема одговарајући квалитет или радове из овог уговора изводи неквалитетно;

 -у свим другим случајевима када Извођач радова не испуњава своје обавезе у складу са уговором и признатим и утврђеним правилима која се односе на конкретне радове.

 Извођач радова има право на раскид уговора ако се Наручилац не придржава обавеза дефинисаних у овом уговору.

 Уговор се раскида изјавом у писаној форми која се доставља другој уговорној страни и са отказним роком од 15 дана од дана достављања изјаве. Изјава мора да садржи основ за раскид уговора.

 У случају раскида уговора Извођач радова је дужан да изведене радове обезбеди од пропадања, да Наручиоцу преда преглед стварно изведених радова до дана раскида уговора, потписан од стране одговорног извођача радова и надзорног органа.

 У случају раскида уговора због кривице Наручиоца, Наручилац је дужан да извођачу плати изведене радове до дана обавештења о раскиду уговора.

**ОСТАЛЕ ОДРЕДБЕ**

Члан 14.

 Уговорне стране су сагласне да се евентуални спорови по овом уговору решавају споразумно у року од 15 дана од дана настанка спора.

 У случају немогућности решења спора у овом року уговара се надлежност Привредног суда у Београду.

Члан 15.

 За све што овим уговором није посебно регулисано примењиваће се одредбе Закона о облигационим односима, Закона о планирању и изградњи, као и други прописи који регулишу ову област.

 Овај уговор је сачињен у 6 (шест) истоветних примерака, од којих четири примерка задржава Наручилац, а два примерка Извођач радова.

 ЗА ИЗВОЂАЧА РАДОВА ЗА НАРУЧИОЦА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Председник градске општине Младеновац

 Владан Глишић

*НАПОМЕНА*: *Модел уговора понуђач ће попунити, потписати и овери печатом, чиме потврђује да је сагласан са садржином модела уговора. Уколико понуђач подноси заједничку понуду, односно понуду са учешћем подизвођача, у моделу уговора морају бити наведени сви понуђачи из групе понуђача, односно сви подизвођачи. У случају подношења заједничке понуде, група понуђача може да се определи да модел уговора потписују и печатом оверавају сви понуђачи из групе понуђача или група понуђача може да одреди једног понуђача из групе који ће попунити, потписати и оверити печатом модел уговора.*